ໃນວັນທີ 4 ເມສາ 2022 ຢູ່ທີ່ຫ້ອງປະຊຸມສະພາປະຊາຊົນແຂວງຊຽງຂວາງ ໄດ້ປາຖະກາຖາເອກະສານມູນເຊື້ອ ວັນສໍາຄັນຂອງພັກ-ຂອງຊາດ ໂດຍການໃຫ້ກຽດເຂົ້າຮ່ວມຂອງທ່ານ ວຽງໄຊ ສີວິໄລ ຄະນະປະຈໍາ-ຮອງປະທານສະພາປະຊາຊົນແຂວງ, ມີຄະນະປະຈໍາສະພາປະຊາຊົນແຂວງ, ປະທານ-ຮອງປະທານຄະນະກໍາມະການ, ຄະນະເລຂາທິການ, ຫົວໜ້າ-ຮອງຫົວໜ້າຂະແໜງ ແລະ ພະນັກງານສະພາປະຊາຊົນແຂວງເຂົ້າຮ່ວມ.
ເອກະສານທີ່ນໍາມາປາຖະກາຖາໃນຄັ້ງນີ້ມີ: ເອກະສານສ້າງຕັ້ງພັກປະຊາຊົນປະຕິວັດລາວ ຄົບຮອບ 67 ປີ, ເອກະສານວັນນັກຮົບເສຍອົງຄະ ແລະ ເສຍສະຫຼະຊີວິດເພື່ອປະເທດຊາດ ແລະ ຜ່ານມະຕິກອງປະຊຸມລັດຖະບານສະໄໝສາມັນ ປະຈໍາເດືອນກຸມພາ ປີ 2022. ຈຸດປະສົງໃນການປະຖະກາຖາໃນຄັ້ງນີ້ ແມ່ນເພື່ອເຮັດໃຫ້ພະນັກງານ-ລັດຖະກອນສະພາປະຊາຊົນແຂວງ ໄດ້ຮັບຮູ້ ແລະ ເຊື່ອມຊືມມູນເຊື້ອປະຫວັດສາດ, ວິລະກໍາຕໍ່ສູ້ອັນອົງອາດກ້າຫານເຫັນໄດ້ຜົນງານ ແລະ ໄຊຊະນະອັນໃຫຍ່ຫຼວງຂອງພັກປະຊາຊົນປະຕິວັດລາວ ທີ່ຍາດມາໄດ້ຕະຫຼອດໄລຍະ 67 ປີ ທີ່ຜ່ານມາໃຫ້ກໍາໄດ້ຢ່າງເລິກເຊິ່ງ, ເປັນການສຶກສາອົບຮົບໃຫ້ພະນັກງານສືບຕໍ່ຂະຫຍາຍມູນເຊື້ອຮັກຊາດ, ມູນເຊື້ອອົງອາດກ້າຫານ, ມູນເຊື້ອຄວາມສາມັກຄີຂອງປະຊາຊົນລາວທີ່ຕໍ່ສູ້ຢ່າງພິລະອາດຫານ ແລະ ພ້ອມກັນນັ້ນ, ກໍຖືເອົາໂອກາດດັ່ງກ່າວປຸກລະດົມສ້າງໃຫ້ມີຂະບວນການ ເປັນຕົ້ນແມ່ນ ເຮັດວຽກປ້ອງກັນຊາດ, ປ້ອງກັນຄວາມສະຫງົບ, ສ້າງໃຫ້ມີຂະບວນການພັດທະນາເສດຖະກິດ-ສັງຄົມກໍຄືການພັດທະນາຄວາມຮູ້ສາມາດ, ດ້ານສີລະປະ ແລະ ອື່ນໆ ເພື່ອປະກອບສ່ວນເຂົ້າການປະຕິບັດວຽກງານຕົວຈິ່ງໃຫ້ໄດ້ສໍາເລັດຜົນຕາມລະດັບຄາດໝາຍທີ່ວາງໄວ້ ແລະ ເພື່ອສ້າງຜົນງານຂໍ່ານັບຮັບຕ້ອນວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 67 ປີ.
ໃນຕອນທ້າຍ ທ່ານ ວຽງໄຊ ສີວິໄລ ໄດ້ມີຄໍາເຫັນໂອ້ລົມຕໍ່ພິທີ ເຊິ່ງທ່ານໄດ້ໃຫ້ພະນັກງານສະພາປະຊາຊົນແຂວງ ຈົ່ງສືບຕໍ່ພັດທະນາຕົນເອງໃນການການຊອກຮູ້ຮໍ່າຮຽນວຽກງານຈາກດ້ານຕ່າງໆ ເພື່ອນໍາໃຊ້ເຂົ້າວຽກງານໃຫ້ດີຂຶ້ນກວ່າເກົ່າ, ສືບຕໍ່ຂະຫຍາຍສະມາຊິກພັກ, ກໍ່ສ້າງຊ່ວຍເຫຼືອເຊິ່ງກັນ ແລະ ກັນ, ເອົາໃຈໃສ່ຈັດຕັ້ງປະຕິບັດໜ້າທີ່ວຽກງານຂອງຕົນ ໃຫ້ຖືກຕ້ອງຕາມຂັ້ນເທິງວາງອອກ ແລະ ຮັກສາມູນເຊື້ອຄວາມສາມັກຄີພາຍໃນໃຫ້ດີຂຶ້ນກວ່າເກົາ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງ ສຸກສະຫວັນ ອິນທະແສງ